OBH 6029/1998.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindulása:

A panaszos a Heves Megyei Nyugdíjbiztosítási és a Nyugdíjfolyósító Igazgatóság eljárását kifogásolta a szakmunkás kedvezménye elismerése, valamint az öregségi nyugdíja megállapításával kapcsolatosan.

Érintett alkotmányos jogok:

Az Alkotmány 70/E. § (1-2) bekezdésében védett szociális biztonsághoz való jog.

Alkalmazott jogszabályok:

A társadalombiztosításról szóló 1975. évi II. tv.
A társadalombiztosítási nyugellátásról szóló 1998. évi LXXXI. tv.

Megállapított tényállás:

A panaszos igénye alapján a Heves Megyei Nyugdíjbiztosítási Igazgatóság 1994. szeptember 1-jétől átmeneti járadékot állapított meg. Az átmeneti járadék megállapításánál 34 év 28 nap szolgálati idő került elismerésre, nem ismerte el azonban az Igazgatóság a panaszos szakmunkás-kedvezmény iránti igényét sem első, sem másodfokon.

Az elutasító határozat ellen a panaszos keresetet nyújtott be az Egri Városi Bírósághoz. A P.20.304/1995/17. számú, 1995. június 22-én kelt ítéletében az Egri Városi Bíróság a keresetnek helyt adott, megállapította, hogy a szakmunkás-kedvezményre jogosult.
A panaszos új kérelmére az Igazgatóság 1998. február 4-től öregségi teljes nyugdíjat állapított meg. A megállapított nyugellátás alacsonyabb összegű mint az átmeneti járadék volt. A panaszos az alacsony összegben történt nyugdíj megállapítás fő okát abban látja, hogy a korábban vitatott szakmunkás-kedvezményt az igazgatóság ismét nem vette figyelembe.

A panaszos fellebbezését az Igazgatóság vezetője az 1998. július 27-én kelt határozatával elutasította. Az elutasítás indoka, hogy az 1975. évi II. tv. szakmunkás-kedvezményre vonatkozó szabályai 1998. december 31-ig voltak hatályban. Az 1998. január 1-jétől hatályos társadalombiztosítási nyugellátásról szóló 1997. évi LXXXI. tv., melynek alapján az 1998. január 1-jét követően megállapított és folyósított nyugellátásnál a szakmunkás-kedvezényt alkalmazni nem lehet. 
A panaszos a fenti határozat ellen a törvényes határidőn belül keresetet nyújtott be az Egri Városi Bírósághoz. 

Mivel az állampolgári jogok országgyűlési biztosáról szóló 1993. évi LIX. törvény 29. § (1) bekezdés f.) pontja nem ad lehetőséget bírósági eljárás alatt lévő, illetve bírói ítélettel lezárt ügyek vizsgálatára, az állampolgári jogok országgyűlési biztosa - hatáskör hiánya miatt - a vizsgálatot lezártnak tekinti.

Budapest, 1999. február 9.

Gönczöl Katalin